Viva la stad

Da Flurin Spescha

La stad è vegnida cun sulegl e granella, granels gross sco tschareschas selvadias, ma surtut cun sulegl, quai ch'ha num – tranter mezdi e las quatter – far profilaxa cun factur 20 u dapli u ir a la tschertga da chantuns sumbrivauns. La stad renda leva la vita. Ins porta besch u écru u chamois e lavura surtut en il temp liber. Là s'avran las portas da noss epidermis, ed il suaditsch sa derscha cascadicamain sur frunts e nas e mantuns. Tgi dat golf, tgi mini, tgi fa inline, tgi va a chaval, tgi fa il "walking" (quai ch'aveva num pli baud e tar nus: ir a spass in pau pli rassig), tgi raftegia tras la chavorgia dal Rain, tgi fa grigliadas cun charvun e zip e fa chommas al burnì cun in fol da la migros. 

Tge vulain nus dapli?
Cler, i dat er quels senza lavur, e senza lavur na datti er nagin temp liber. Da l'autra vart: tgi ch'ha trasora nagut da far, quel ha bain liber! Almain tant sco nus ch'avain paja e taja! Enstagl da seser en las ustarias e baiver sin custs dal stadi, pudessan els magari er far in pèr pass ed ir giuadora in pau rassig e tut gratuit – sco nus, ch'avain temp pir la saira ed avain da far prescha per chatschar siador il puls e perder noss grass. 

Tge vulani dapli?
La stad renda leva la vita. Nagin ans sforza. E gist ussa han ils responsabels da Tujetsch e Mustér gì la garmaschia da pretender ina taxa turistica obligatoria – e quai da nus ch'essan quels che fan tut per promover sasez e tras quai er ils auters, da nus voluntaris che cumprain l'equipament e las chautschas stretgas ed ils chalzers cun claviglia ed ils mountains tar Beeli u Cathomen, e gliez betg forsa simplamain uschia, mabain per motivs da solidaritad – u vuless insatgi propi che la franschisa da las casas explodeschia?

Quels senza lavur pudessan almain guardar da restar mez uschè fits sco nus.

Gea, la stad dauda a nus. A quels che san ch'ils envierns vegnan a daventar puspè pli lungs, a quels che san, tge ch'i vul dir da turnar da la lavur, da midar mandura, da currer per vita e percurs, da far exercizis e struvegiadas che fan mal, da turnar suenter tut las torturas a chasa per dir buna notg als pitschens che garegian paraula e bitsch.

Viva la stad. Il temp, en il qual ils politichers e lur dunnas èn en vacanzas, er ils talians ed americans, uschia che nus avain ruaus sin l'entira lingia. Viva la stad, nua che la gasetta è plaina da flautas u paginas da reclama, scrittas per quels che vegnan da l'Austria u da la Pfalz per cumprar tar nus products da qualitad ("schöne Kombis heissen Avant").
Viva la vita ch'ans custa tant. Sche duai ella almain esser vivida cun gust e cun slantsch. Quai vala per nus, per la stad e per tuts. 
La stad è vegnida cun sulegl e granella, granels gross sco tschareschas selvadias, ma surtut cun sulegl.